Diy-Gid-Biy

**Diy-Gid-Biy ** (DGB) je naziv arheoloških nalazišta oko planina Mandara, u slivu rijeke Shikewe, u sjevernom Kamerunu i Nigeriji. Na jeziku Mafa znači - *mjesto glavnog boravka*. Postoji 16 DGB nalazišta u sedam sela, iz perioda 12.-17. stoljeća n.e. Okolni krajolik karakteriziraju poljoprivredne terase, domovi, grobnice, mjesta bogosluženja i zanatske aktivnosti, što odražava dugogodišnju kulturnu i duhovnu vezu između ljudi i njihove okoline. Prvobitni stanovnici i graditelji i dalje su nepoznati, a od 15 stoljeća područje je naseljeno narodom Mafa. 

## Svjetska baština
Diy-Gid-Biy kulturni pejzaž planina Mandara uvršten je na na listu UNESCO-ove svjetske baštine. Odluka je donešena na 47-om zasjedanju Komiteta za svjetsku baštinu od 6-16 jula 2025. god. u UNESCO-om sjedištu u Parizu.

Diy-Gid-Biy je treće kulturno naslijeđe Kameruna koje je UNESCO priznao za manje od dvije godine. Pprije njega to su dobra nematerijalne kulturne baštinu, obred Nguon naroda Bamiléké i obred Ngondo naroda Sawa. Ovaj val priznanja stavlja u fokus manje poznatu baštinu i naglašava hitnu potrebu za održivom zaštitom od ekoloških, ekonomskih i sigurnosnih prijetnji.

## Arheologija
Tek 2001. godine počela su arheološka istraživanja ​​​​lokacija i njihove kulturne baštinu u odnosu na regiju.

U većem dijelu planina Mandara postoji malo dokaza o naseljenosti starijoj od dva stoljeća. Ravnice ispod planina arheolozima su pružile malobrojna nalazišta koja datiraju od prije otprilike 2.500 godina. Tek lokaliteti DGB su jedina koherentna nalazišta pronađena u planinama Mandara koja su opstala i do danas. Sva nalazišta DGB-a gradili su u nekoliko prvih faza nepoznati graditelji. Nakon toga su napustili područje u koje su se uselili pripadnici naroda Mafa. Mnoge građevine su modifikovali i istovremeno gradili nove na praznim lokacijama. 

Lokacije DGB su smještene u sistemu terasa i platformi. Izgrađene su korištenjem suhozidne arhitekture koja se ne pojavljuje ni na jednom drugom području. Upotrebljavan je lokalni granit i stijene, sa stepenicama i silosima postavljenim posvuda. Zidovi nisu izgrađeni od oblikovanog pravougaonog kamenja, već od kamenja pronađenog okolo, koje je pažljivo spojeno manjim kamenjem i koje je podupiralo zidove i držalo ih zajedno. 

Lokaliteti Diy-Gid-Biy su različitih veličina, a DGB-1 i 2 su najveći. Prostiru se na otprilike 25 km, iako su DGB-1 i 2 udaljeni samo 100 metara i ponekad se nazivaju istim lokalitetom. Korištenjem radiokarbonskog datiranja, utvrđeno je da je većina od 16 nalazišta prvi put izgrađena u 15. stoljeću.
### Artefakti
Prva arheološka istraživanja obavljena su na DGB-2 i 8 koje je proveo Nicholas David. Pronađen je niz artefakata, s predmetima poput raznih keramičkih predmeta, koji jedva da se razlikuju od moderne Mafa keramike. Ostali pronađeni artefakti su nepoznati željezni predmeti, sjekire od brušenog zelenog kamena, žrvnjevi, kvarcni čekić i žrvnjevi-agani. Većina pronađenih predmeta potiče iz vremena prije nego što su Mafa živjeli u regiji. 

Na lokalitetu DGB-1, iako su pronađeni regionalni predmeti poput keramike i kamenog oruđa, otkriveni su i drugi artefakti poput predmeta od bakra i stakla koji nisu porijeklom iz tog područja, što ukazuje na to da su ljudi iz DGB-1 jedini imali kontakt s ljudima iz drugih područja. Jedan broj arheologa je predpostavio koncept da trgovačke veze sa stranim narodima na DGB-1 potiče iz vremena  uspona Wandale. Vrijeme uspona evropski i arapski pisci zabilježili su kao - Kraljevstvo Mandara. 

Ostali artefakti pronađeni na DGB-1 uključuju željezne vrhove kopalja i željezne vrhove strijela pronađene ispod poda nalazišta, kao i željeznu motiku i lanac. Ovi nalazi ukazuju na to da su stanovnici u jednom trenutku topili željezo i kovali vlastite alate, iako nije poznato kada su ovi predmeti napravljeni. 
## Izvori